interrail
Interrail, (af eng. Inter-Rail, fork. af International Rail 'international jernbane'), tilbud om togrejse til favorabel pris. Systemet blev etableret 1972 af den internationale jernbaneunion, UIC, og oprindelig var det forbeholdt unge under 26 år. 
Interrail kan benyttes af alle uanset alder i 33 lande i Europa (2021). Unge mellem 12-27 år og personer over 60 år får rabat på interrailkortet. Man kan vælge forskellige gyldighedsperioder fra 5 dage til 3 måneder (2021), og kortet findes i to varianter: Global Pass og One Country Pass. Interrailkortet kan kun købes i det land, hvor man har bopæl.